18-jarige in hof nadat sy haar baba glo in puttoilet gooi | Netwerk24
18-jarige in hof nadat sy haar baba glo in puttoilet gooi
Deur André Damons 17 Julie 2019 11:11
'n Skoolmeisie van Odendaalsrus in die Vrystaat verskyn weer volgende maand in die plaaslike landdroshof nadat sy haar pasgebore baba na bewering in 'n puttoilet gegooi het.
Die 18-jarige meisie is verlede Donderdag by haar skool aangekeer nadat 'n 13-jarige meisie op die baba se lyk in 'n puttoilet in die K10-woonbuurt in Kutlwanong afgekom het.
Die jong ma het die volgende dag op aanklag van die verberging van 'n geboorte in die hof in Odendaalsrus verskyn. Sy is op waarskuwing vrygelaat en moet weer op 2 Augustus in dieselfde hof wees.
Kapt. Stephen Thakeng, polisiewoordvoerder, het bevestig die hofverskyning spruit uit 'n voorval waartydens 'n tienermeisie verlede Donderdag om 09:45 'n baba in 'n puttoilet gekry het. Die meisie het 'n volwassene van die gru-vonds vertel en die polisie is gekontak.
Thakeng kon nie Woensdag presies sê waar en wanneer die 18-jarige gekraam het nie.
Kapt. Jonathan Human, ao. Maria de Wet en konst. Lala Kgosing van die Odendaalsrus-speurdiens het 'n deeglike ondersoek op die toneel gedoen wat hulle na die 18-jarige meisie gelei het.
Genl.maj. Lerato Molale, bevelvoerder van die Welkom-polisiegebied, het die beamptes geloof vir hul ondersoekwerk wat tot die inhegtenisneming van die verdagte gelei het.